Tagħlim tul il-ħajja – jinfetħu l-applikazzjonijiet għal 450 kors
Imtella' Lulju 21, 2020 - Aġġornata 21 Ta' Lulju, 2020 6:08pm Il-promozzjoni tat-tagħlim tul il-ħajja ma bdietx ilbieraħ; fis-snin ħamsin u sittin kienu jsiru lezzjonijiet tal-Ingliż għall-Maltin li kienu se jemigraw. Illum il-lezzjonijiet għall-adulti huma aktar strutturati u jaħsbu għal diversi ċirkustanzi – minn għarfien bażiku fil-qari u l-kitba fl-Ingliż u l-Malti għal korsijiet marbuta mas-saħħa. Bħalissa qed jintlaqgħu l-applikazzjonijiet għall-korsijiet tat-tagħlim tul il-ħajja li jibdew minn Ottubru. Għall-ewwel darba, tnax-il kors se jingħataw fuq l-internet. It-tagħlim ma jiqafx fuq il-bank tal-iskola, imma għandu jibqa' għaddej tul il-ħajja. Fl-aħħar snin, korsijiet offruti mill-Ministeru tal-Edukazzjoni taw din l-opportunità b'mod organizzat lil eluf ta' adulti. Mandy Mifsud, uffiċjal edukattiv għat-tagħlim tul il-ħajja, qalet li hemm studenti li baqgħu jistudjaw f'livelli differenti. "Qed tiġini f'moħħi studenta jisimha Charmaine li għamlet l-O-level tal-Malti, magħna mbagħad l-A level tal-Malti u issa qiegħda l-università u qed tagħmel diploma MQF level 5 fil-Malti, tikteb il-poeżiji, jiġifieri tista' tibda mill-bidu nett imma mbagħad tipprogressa." Minn Ottubru li ġej se jiġu offruti aktar minn 450 kors f'77 suġġett differenti, li jvarjaw minn ħiliet bażiċi għal persuni li jixtiequ jsaħħu l-abilitajiet tagħhom fil-qari u l-kitba fil-Malti u l-Ingliż u fl-informatika, għal tagħlim fi ħdax-il lingwa differenti, u korsijiet mfassla apposta biex isaħħu l-prospetti tal-karriera. Qed jiġu offruti wkoll korsijiet marbuta mas-saħħa biex jgħinu lill-istudenti jagħmlu għażliet siewja għal saħħithom u aktar minn 20 kors ta' arti u artiġjanat imfassla biex jagħtu l-opportunità lill-adulti juru l-ħiliet kreattivi tagħhom. Uħud mill-korsijiet huma akkreditati mill-Kummissjoni Nazzjonali għall-Edukazzjoni Avvanzata u Ogħla. "Jekk forsi fil-passat ma studjajtx jew m'għandekx xi kwalifika tista' tiġi għandna, tibda mill-bidu nett, però mbagħad ħa tasal ħafna." Mandy Mifsud qalet li fuq l-esperjenza tal-aħħar xhur, meta ħafna mil-lezzjonijiet saru fuq l-internet minħabba li ngħalqu l-iskejjel, din is-sena ħasbu għal dak li jista' jinqala' – inkluż li tasal it-tieni mewġa tal-virus. " Hemm ħafna preparamenti però anke jekk jiftħu l-bibien f'Ottubru ħadna ċertu miżuri u prekawzjonijiet u ħa nkunu dejjem qed nimxu mal-linji gwida tal-awtoritajiet tas-saħħa." Għal dan il-għan, l-għadd ta' studenit fil-klassi se jonqos għal ħmistax biex tkun tista' tinżamm id-distanza soċjali. Din is-sena jistgħu japplikaw dawk kollha li għandhom minn ħmistax-il sena 'l fuq. L-applikazzjonijiet jagħlqu fis-sebgħa ta' Awwissu. Il-prospett għall-korsijiet u l-applikazzjonijiet jinsabu fuq is-sit: lifelonglearning.gov.mt